# TRANZICIJA/TRANSITION Časopis za ekonomiju i politiku tranzicije / Journal of economic and politics of Transition Godina XVIII Vitez-Tuzla-Zagreb-Beograd-Bukurešt, 2016. Br. 37

*Izvorni znanstveni rad Original scientific paper*

***JEL klasifikacija***: Z18, Z19

**Hariz Agić ● Fatih Destović [[1]](#footnote-1)\***

**STAVOVI ODGAJATELJA U PREDŠKOLSKIM USTANOVAMA O SVOJIM TRENUTNIM I POŽELJNIM KOMPETENCIJAMA**

**SATTITUDES TEACHERS IN PRESCHOOL INSTITUTIONS ABOUT THEIR CURRENT AND DESIRABLE COMPETENCES**

***Sažetak***

*Pitanje kompetentnosti odgajatelja u našim predškolskim ustanovama je dobilo na značaju nakon uvođenja obaveznog predškolskog odgoja i obrazovanja za svu predškolsku djecu. Postoje studije koje pokazuju da djeca koja pohađaju predškolske ustanove, kasnije budu mnogo efikasnija u višim nivoima obrazovanja. Dugo vremena je vrijedilo mišljenje da je najbitniji preduslov za* *dobrog nastavnika, njihove osobne kompetencije. Stečene kompetencije na fakultetima predstavljaju samo osnovu za njihovo daljnje profesionalno usavršavanje. U ovom radu se bavimo kompetencijama odgajatelja u predškolskim ustanovama. Interesovalo nas je kako su zaposleni u obdaništima zadovoljni sa svojim obrazovanjem na fakultetu, koje kompetencije trenutno raspolažu, te koje kompetencije smatraju poželjnim. Pokazalo se da postoji razlika u mišljenju ispitanika (odgajatelji, nastavnici razredne nastave, koji tek trebaju raditi sa predškolskom djecom i stručni saradnici)* o zadovoljstvu sa stečenim kompetencijama na univerzitetu, te da postoji visoka saglasnost ispitanika o listi poželjnih kompetencija odgajatelja u predškolskim ustanovama. **Ključne riječi:** kompetencije odgajatelja, predškolsko obrazovanje, predškolska ustanova.

**Abstract**

*The question of the competence of teachers in our preschools has gained importance after the introduction of compulsory pre-school education for all preschool children. There are studies that show that children who attend preschool, later be much more effective at higher levels of education. A long time it was opinion that the most important precondition for a good teacher, their personal competence. Acquired competences at faculties represent only basis for their further professional development. In this paper we focus on the competence of teachers in pre-school institutions. We were interested how the employees in kindergartens satisfied with their education at the college, which currently have competence, and competence that are considered desirable. Been shown to there is a difference in opinion of respondents (teachers, classroom teachers, and teacers which wil yet to work with preschool children and professional associates) about the satisfaction with the acquired competences at the university. There are a high level of agreement participants about the list of desirable competencies of educators in preschools.* **Keywords:** Competence of Educators, Preschool Education, Preschool.

**UVOD**

Predškolsko obrazovanje u ovom sistemu odgoja i obrazovanja ne zauzima mjesto koje mu pripada. Dokazi za ove tvrdnje se mogu naći u važećim zakonskim rješenjima, kojima predškolske ustanove nemaju ravnopravan status sa drugim nivoima obrazovanja. Dokazi da je organizirani predškolski odgoj i obrazovanje, veoma važan su najbolje pokazani u tekstu Donalda Hirša, profesora sa Virdžinija univerziteta:

*„Potencijalno široka skala dokaza dolazi iz Francuske, koja ima stogodišnje iskustvo u svojim materinskim školama i koja je, nakon Drugog svjetskog rata, obezbijedila organizovanu obuku za više od 80% trogodišnjaka, za više od 95% četverogodišnjaka i za 99% petogodišnjaka. Ovo su prave škole. Francuzi razlikuju cjelodnevni boravak djece u predškolkoj ustanovi, što je tipično američki stil, od pravih škola za vrlo mladu djecu. Francuski socijalni naučnici su proveli longitudinalne studije na uzorku od oko 4000 dvogodišnje djece u kojima su analizirali efekte materinskih škola i na uzorku od 30% predškolaca starijih od dvije godine. Ovi rezultati su impresivni. Ona djeca koja su ranije počela učenje u materinskoj školi kasnije su bila mnogo efikasnija u akademskom postignuću, a kao posredni nalaz konstatovano je da su ta djeca bila bolje prilagođena i sretnija te da su lakše prihvatala i savlađivala svoje školske obaveze“ (Hirsch, 1996:80)*

Predškolska ustanova (PU) je institucija u kojoj djeca, pored usvajanja određenih programskih sadržaja, razvijaju opće stavove, načela, odnose prema drugim vršnjacima, uče socijalne i komunikacione vještine, razvijaju ličnost, specifične interese, odnos prema društvu i sl. U zadnje dvije decenije se problematici predškolskog obrazovanja posvećuje mnogi više pažnje. Iako se status predškolskih ustanova nije mnogo mijenjao, zaposlenici u njima su uz pomoć nevladinog sektora, krenuli u intenzivnu reformu, kako u segmnentu kurikuluma, tako u oblasti jačanja kompetencija odgajatelja.

U ovom radu ćemo pokušati rasvijetliti pitanja vezana za kompetencije nastavnika u PU i njihovom sticanju u formalnom obrazovanju. Prikazaćemo rezultate istraživanja o pogledima odgajatelja o trenutnim i željenim kompetencijama. Na kraju čemo predložiti neke mjere za poboljšanje.

**TEORETSKA RAZMATRANJA**

U literaturi se pod kompetencijom podrazumijeva: *„kombinacija znanja, vještina, stavova, motivacije i osobnih karakteristika koje omogućuju pojedincu da aktivno i efikasno djeluje u određenoj situaciji“* (Piršl, 2012). U engleskom jezičkom području riječ kompetencija (eng. competence) označava upućenost, stručnost ili mjerodavnost za neko područje, djelatnost ili poziv, što obuhvata primjerena znanja, sposobnosti, vještine, stavove i praksu (Bašić, 2008). S druge strane, kompetentnost se prema psihološkom rječniku (Reber, 1985) definira kao sposobnost izvršenja nekog zadatka ili izvršenje nečega. Kompetentnost učitelja znači upućenost ili pripremljenost učitelja za obavljanje svog poziva, što se još zove i ,,pedagoškom kompetencijom". Prema Spajić-Vrkaš, Kukoč i Bašić (2001) ta pedagoška kompetencija obuhvata: *općeprihvatljiv konstrukt učiteljske uloge, sposobnosti, vještine i stavove primjerene tom konstruktu, te nadležnost za obavljanje odgovarajuće djelatnosti u praksi*. Te kompetentnosti se usvajaju edukacijama na nastavničkim i ne nastavničkim fakultetima i dalje se razvijaju kroz praksu i posebnim oblicima stručnog usavršavanja. Od uspješnih odgajatelja se ne očekuje samo da realiziraju kurikulum, nego da budu moderatori procesa postizanja sve zahtjevnijih ciljeva učenja u skladu sa djetetovim predznanjima, potrebama i afinitetima. Prema Rijevac i ost. (2006), uspješan (znanja i vještine) učitelj [odgajatelj] treba imati: osnovna znanje o predmetu poučavanja, kao i teorijska znanja o učenju i ljudskom ponašanju; repertoar vještina poučavanja koje će pripomoći kvalitetnijem učenju učenika (izvršne, interaktivne i organizacijske vještine); set vjerovanja i stavova koji će podržati učenje učenika, razvoj ljudskih odnosa i pozitivnu sliku o sebi (u: Bašići, 2008). Prema Glasseru (1994) kompetentan odgajatelj je onaj koji *“djeluje u skladu s profesionalnim identitetom stručnjaka odgojno-obrazovne prakse, onaj koji radi na sebi, koji stiče potrebna znanja i vještine, a novostečeno znanje integriše u postojeće i primjenjuje ga u neposrednom odgojno-obrazovnom radu”*  Kompetentan odgajatelj je *„spreman da stalno uči, zna identificirati edukacijske potrebe učnika, organizira odgovarajuće načina poudačavanja i učenja, zna organizirati*

*i pratit grupni rad, te uspostaviti kooperaciju sa roditeljima i zajednicom. Pored toga, odgajatelj mora poznavati razvojne karatkteristike djeteta, imati smisao za humor, djelovati motivirajuće, biti fleksibilan je i voliti podučavati djecu“* (Kardum, Dujmović, Kardum - Bošnjak, 2008). U ovim vremenima snažne tranzicije, propraćenim sa mnoštvom raznih uticaja, koji najviše utiču na (ne) sigurnost djece, međuvršnjačko nasilje pa i mentalno zdravlje djece, pred predškolske ustanove se postavljaju izazovi da se pravovremeno i adekvatno na njih odgovori. To je motiv istraživačima dječijeg razvoja (Wenar, 2003) i posebno stratezima preventivnog ponašanja, da predškolske ustanove značajnije usmjeravaju, kroz svoje cjelovite razvojne programe prema:

* razvoju djetetovih sposobnosti,
* iskazivanju i samopotvrđivanju djeteta,
* osvješćivanju dobrih strana i onoga u čemu je dijete uspješno,
* jačanju samopouzdanja i samopoštovanja,
* osamostaljivanju,
* iskazivanju i razvijanju interesa i moći,
* slobodnoj inicijativi i nezavisnosti (u: Bašić, 2008).

Dosadašnjim je istraživanjima pokazano da se uloga odgajatelja dramatično mijenja u nastojanjima da prati stalne društvene promjene (Petrović-Sočo, Slunjski i Šagud, 2005; Vujičić, 2008; Vujičić, Čepić i Pejić Papak, 2010; Tatalović Vorkapić i Vujičić, 2012). Odgajatelji imaju važnu ulogu u zaštiti i očuvanju mentalnog zdravlja djece rane i predškolske dobi, kao i da, kako bi mogli u potpunosti razumjeti normalno ponašanje djeteta, moraju znati osnove odstupajućih ponašanja, kao i to kako ih prepoznati te kako se ponijeti prema njima. Koliko je važno mentalno zdravlje govori i činjenica da, prema Lisabonskoj strategiji,[[2]](#footnote-2)svaka europska zemlja dužna razviti i implementirati sveobuhvatan akcijski plan za promociju mentalnog zdravlja te prevenciju mentalnih i ponašajnih poremećaja (u: Tatalović Vorkapić, Vlah i Vujičić, 2012). Iz prethodnog proizilazi da je pred odgajateljima previše izazova na koje bi trebali moći kvalitetno odgovoriti. Pitanje je da li su mogli kvalitetno dobiti početne edukatorske kompetencije na svom formalnom obrazovanju. U istraživanju provedenom u SAD pod nazivom Kompetencije edukatora ranog djetinjstva[[3]](#footnote-3) je pokazano da su različite oblasti rasta, i kognitivnog razvoja djeteta, fizički, socijalno-emocionalni, jezički razvoj, međusobno povezani i međusobno ovisni, posebice u najranijim godinama. Rast i razvoj djece se događa unutar kontinuuma, tj. pojedinačno, djeca se razvijaju drugačije, svojim vlastitim tempom, neka djeca kasne u razvoju ili imaju posebne potrebe. U istrživanju je podcrtana središnju važnost igre u rastu i razvoju djeteta. Također, kao ključ za zdravi rast i razvoj djeteta je odnosi sa obitelji, vršnjacima. Iz navedenih razmatranja, je jasno da poziv odgajatelja iziskuje mnoštvo znanja, vještina i uvjerenja, koje je teško smjestiti u kurikulume postojećih visokoškolskih ustanova, koje su veoma inertne, kada je u pitanju mijenjanje kurikuluma, kako bi se odgovorilo na izazove iz okruženja i potrebe predškolskih ustanova. U okruženju postoje primjeri prakse na visokoškolskim ustanovama, gdje se, uvođenjem promjena u strukturu kolegija, nastoje ojačati budući odgajatelji u kompetencijama, potrebnim za uspješniji rad u predškolskim ustanovama. Jedan primjer dobre prakse je slučaj prikazan u istraživanju Tatalović Vorkapić, Vlah i Vujičić (2012), u kojem se ispituju stavovi studenata, budućih odgajatelja, o učinkovitosti uvedenog kolegija je "Razvojna psihopatologija" na Pedagoškom fakultetu u Rijeci. U zaključku Izvještaja tog istraživanja stoji slijedeće: a) da su budući odgajatelji visoko senzibilizirani na svoju preventivnu ulogu po pitanju ranog uočavanja i prepoznavanja rizičnih ponašanja kod djece rane i predškolske dobi, b) da smatraju kako su njihove kompetencije pri očuvanju mentalnog zdravlja djece osnažene te, c) da im je u tome značajno pomogao upravo kolegij "Razvojna psihopatologija" (Tatalović Vorkapić, Vlah i Vujičić, 2012)

Sa druge strane, u zaključcima izvještaja o istraživanju provedenog u Kaliforniji (SAD)[[4]](#footnote-4) se kaže: Da bi za pružanje idealnih uslova za djelotvoran rad na rastu i razvoju djece u ranoj dobi bili potrebni programi obrazovanja budućih odgajatelja koji podržavaju važnost osobnih interakcija djece i odraslih i liderstva u stvaranju povoljnog okruženja za rast i razvoj djece. Odgajatelji moraju shvatiti učinkovito upravljanje ljudskim i financijskim resursima, poznavanje propisa, smjernica i standarda kvalitete koji se primjenjuju u programima i kako to utiče na kreiranje kvalitetnog učećeg ambijenta. Planirano istraživanje ima za krajnji cilj da utvrdi kapacitet i prirodu trenutnih i poželjnih kompetencija, te dati preporuku planerima kurikuluma na univerzitetu za njegovo poboljšanje u obezbjeđivanju potrebnih kompetencija za uspješnog odgajatelja u predškolskim ustanovama.

**METODOLOGIJA ISTRAŽIVANJA**

**Cilj istraživanja** u ovom radu je da dobijemo stavove uposlenika u predškolskim ustanovama: odgajatelji i stručni saradnici, te nastavnika razredne natave, koji trebakju raditi sa predškolskom djecom, o trenutnim i poželjnim kompetencijama, te zadovoljstvu sa formalnim obrazovanjem na visokoškolskim ustanovama.

**Zadaci istraživanja** u ovom radu **su utvrditi** stavove zaposlenika u predškolskih ustanova(PU) (odgajatelji, nastavnici razredne nastave i stručni saradnici) o:

* zadovoljstvu sa trenutnim stanjem i njihovim kompetencija u radu u PU,
* poželjnim kompetencijama odgajatelja u PU, te
* zadovoljstvu sa svojim dodiplomskim studijem u sticanju potrebnih kompetencija za njihov rad u PU.

Shodno tome, postavljaju se slijedeće **hipoteze:**

H1: Postoji visoka saglasnost ispitanika o listi poželjnih kompetencija odgajatelja u predškolskim ustanovama.

H2: Postoji razlika u intenzitetu stavova ispitanika o kvalitetu stečenih kompetencija na dodiplomskom studiju za uspješan rad u predškolskim ustanovama, u zavosnosti od njihovih stečenih stručnih kvalifikacija .

**Uzorak** učesnika u ovom istraživanju je bio namjerni (purposeful sample), jer su uzeti uposlenici u predškolskim ustanovama za vrijeme održavanja seminara u Pedagoškom zavodu TK u decembru 2011. godine i to 53 odgajatelja, 51 nastavnika razredne nastave koji trebaju da rade u pedškolskim ustanovama (po Programu nadležnog ministarstva na osnovu Zakona o predškolskim ustanovama u TK, a koji se sastoji od 150 nastavnih sati) i 33 stručna saradnika u predškolskim ustanovama širom Tuzlanskog kantona. Dakle, izabran je takav uzorak od koga se očekuje da će se „moći najviše saznati“, odnosno dobiti najviše korisnih informacija (Merriam, 1998:61). U ovom istraživanju je korištena **anketa** (engl. survey) koju Mužić (1999:82) poistovjećuje sa „postupkom istovremenog i pismenog prikupljanja podataka od većeg broja ljudi (ispitanika) o nečemu što oni znaju, osjećaju ili misle”. Imajući u vidu da je nefunkcionalno i veoma skupo dobiti odgovore cijelog osnovnog skupa (svih uposlenika u PU), odlučeno je da se provede anketno istraživanje, kako bi se dobili odgovori na postavljena pitanja izabranog uzorka, kao podskupa osnovnog skupa (Mužić, 1979:534) „kako bi mogli odrediti određenu distribuciju ponašanja, mišljenja i stavova u osnovnom skupu“ (Ristić, 2006:350). **Anketiranje** je obavljeno anketnim upitnicima sa 3 grupe pitanja sa Likertovom skalom rangiranja intenziteta stavova ispitanika. Prvo područje sadrži devet indikatora kojim se ispituju stavovi o postojećem stanju u trenutnom raspolaganju kompetencijama za rad u PU. Drugo područje sadrži devet indikatora koji predstavljaju stavove o poželjnim karakteristuikama kompetentnog i uspješnog odgajatelja u PU. Treće područje sadrži pet indikatora koji generišu stavove o indikatorima u univerzitetskom obrazovanju za potrebe uspješnog rada u PU. **Ograničenja u istraživanju** su povezana sa generalizacijom ili poopštavanjem. Uzorak u provedenom istraživanju je izabran slučajno i spontano. Kao takav ne može se garantirati da je moguće poopštavanje na širu populaciju, odnosno na prostor Bosne i Hercegovine. To nije ni bila namjera istraživača, ali se, svakako, mogu izvesti nagovještaji o nekim aspektima vezanih za kompetencije odgajatelja u predškolskim ustanovama, koji mogu biti osnova za neka slijedeća istraživanja, koja, u konačnici, mogu izazvati poboljšanje stanja u ovoj oblasti.

U ovom radu se u **obradi podataka** koristila **metoda** **AVM (Average Value Method)** (Walker, 2006). Za njenu primjenu je bilo potrebno funkcionalno povezati četverostepenu Likertovu skalu procjene stavova sa numeričkim vrijednostima od 2 do 5. (Ocjena 2 označava najniži, a 5 najviši nivo zadovoljstva.) Nakon toga je bilo moguće računati aritmetičku sredinu vrijednosti intenziteta stavova o pojedinim indikatorima, za sve tri populacije iz fokus grupe. Dobivene prosječne vrijednosti su iskorištene za komparativnu analizu nivoa iskazanih stavova ispitanika po istim atributima. Rezultate ćemo prikazati tabelarno i grafički. Dakle, pokazalo se da je upotreba metode srednjih vrijednosti najefektnija u evidentiranju razlika u stavovima posmatranih populacija. Te razlike su, vidjeće se, ponekad veoma male, ali su, ipak, razlike.

**Analiza rezultata i interpretacija**

**Stavovi zaposlenika u PU o njihovim kompetencija.** Prvo područje iz upitnika čine atributi, koji po Goffin i Day (1994) determinišu „kompetentnog odgajatelja“ (u: Mlinarević, 2000:145).

**Tabela 1**. Pregled prosječnih vrijednosti intenziteta stavova na pitanja iz 1. područja

|  |  |  |  |  |
| --- | --- | --- | --- | --- |
| **Indikatori** | **I z j a v e** | **Odg[[5]](#footnote-5)** | **r/n** | **SS** |
| a) | Sposobnost za svoj razvoj i kontinuirano učenje | 4,53 | 4,73 | 4,6 |
| b) | Poznavanje razvojnih karakteristika djeteta | 4,58 | 4,42 | 4,43 |
| c) | Posjedovanje smisla za humor | 4,41 | 4,62 | 4,34 |
| d) | Sposobnost postavljanja motivirajućih pitanja | 4,5 | 4,63 | 4,29 |
| e) |  Spremnost na rizik | 4,29 | 4,45 | 4,36 |
| f) | Tolerisanje zbrke, gužve i istraživanje djece u PU  | 4,23 | 4,45 | 4,45 |
| g) | Fleksibilnost i sposobnost za čuđenje. | 4,35 | 4,48 | 4,55 |
| h) | Volim raditi sa djecom i poučavati ih  | 4,96 | 4,96 | 4,94 |
| i) | Znanje u radu sa grupom (grupni rad). | 4,67 | 4,7 | 4,64 |

Pitali smo ispitanike: **„U kojoj mjeri raspolažu sa slijedećim kompetencijama**.**“** Prosječne vrijednosti intenziteta slaganja sa atributima su prikazani na tabeli 1.Iz dobivenih podataka je jasno da su ispitanici iz sve tri grupe u relativno visokom stepenu suglasnosti kada je u pitanju posjedovanje navedenih kompetencija.

Graf 1. Prosječne vrijednosti odgovora na pitanja iz 1. područja

Na osnovu ovako visokog stepena slaganja o atributima iz prve grupe pitanja se može zaključiti da se radi o veoma “*kompetetnim odgajateljima*“ (Goffin i Day, 1994), u Mlinarić, 2000:145). Ipak, evidentno je da odgajatelji ne stoje baš najbolje sa svim kompetencijama, npr. sa „e) spremnost na rizik“, „f) tolerisanje zbrke, gužve i istraživanja djece u PU“ , te „g) fleksibilnost i sposobnost za čuđenje“, što se može dovesti u vezu sa nedostacima u kurikulumu univerzitetskog obrazovanja ili ne mogućnosti u sticanju tih vještina u nekom neformalnom obrazovanju.

Veoma ohrabruje visok stepen suglasnosti kada je u pitanju tvrdnja „ h) Volim raditi sa djecom i poučavati ih, jer je to uslov za dobrog odgajatelja.“ Ona može nadomjestiti nedostatak nekih od onih sa spiska nedostajućih. Također je značajna visoka saglasnost kad je u pitanje i) Znanje u radu sa grupom (grupni rad), što, u stvari, predstavlja spremnost na timski rad, koji je veoma značajan za budući razvoj djeteta na putu da postane poželjna ličnost modernog vremena, gdje je sposobnost timskog rada, od krucijalne važnosti. Senge (2003) to potvrđuje sa izjavom *“kad timovi doista uče, ne samo da postižu iznimne rezultate, nego se i pojedini članovi razvijaju brže nego što bi se inače razvijali”* (Senge, 2003:23).

**2. Poželjne karakteristike odgajatelja**

Drugo set tvrdnji je postavljen sa ciljem da dobijemo informacije o slaganju ispitanika sa karakteristikama poželjnog i uspješnog odgajatelja u PU. Navedene karakteristike su postavljene na osnovu rezultata Standard I. (1996) (u: Mlinarić, 2000:146), koji su označene kao karakteristike uspješnih odgajatelja. Prosječne vrijednosti slaganja sa ponuđenim karakteristikama su prikazani na tabeli 2. Podaci sa tabele 2. pokazuju veoma visok nivo slaganja svih ispitanika o karakteristikama poželjnog i uspješnog odgajatelja u PU. U svim slučajevima nastavnici r/n imaju najveći stepen slaganja sa ovim tvrdnjama. To se može pravdati činjenicom da odgajatelji već rade u PU, već imaju iskustvo u radu sa predškolskom djecom i znaju o čemu se radi, pa su oprezniji u davanju mišljenja o tome kakvi bi oni trebali biti.

 **Tabela 2.** Pregled prosječnih vrijednosti intenziteta slaganja sa tvrdnjama iz 2. područja

|  |  |  |  |  |
| --- | --- | --- | --- | --- |
|   | **Izjave** | **Odg** | **R/N** | **SS** |
| a) | Koristi svoje znanje o dječijem razvoju, te odnos sa djecom i roditeljima koristi za razumijevanje djeteta kao individue i za planiranje u skladu sa njihovim potrebama i potencijalima.  | 4,78 | 4,92 | 4,63 |
| b) | Prepoznaje i kapitalizira različitosti i sličnosti među djecom. | 4,71 | 4,90 | 4,39 |
| c) | Promovira djetetov fizički, emocionalni, govorni, kreativni ontelektualni, socijalni razvoj oraganiziranja sredine na način koji najbolje olakšava razvoj i učenje predškolske djece. | 4,64 | 4,84 | 4,64 |
| d) | Shvaća središnju ulogu igre u dječijem razvoju.  | 4,67 | 4,82 | 4,76 |
| e) | Jača tjelesno zdraviji rast i razvoj djece. | 4,82 | 4,84 | 4,73 |
| f) | Potiče socijalni razvoj i razvoj socijalnih vještina. | 4,84 | 4,84 | 4,84 |
| g) | Podržava dječiji emocionalni razvoj i samopoštovanje. | 4,80 | 4,90 | 4,88 |
| h) | Podržava razvoj djetetova govornog postignuća. | 4,78 | 4,84 | 4,73 |
| i) | Jača pozitivne dispozicije i pristup učenja. | 4,78 | 4,84 | 4,72 |

Nastavnici r/n tek trebaju raditi sa predškolskom djecom u skladu sa zakonom o predškolskim ustanovama po specijalizovanom programu na bazi 150 sati na godišnjem nivou. Oni su bez iskustva u radu sa djecom predškolskog uzrasta. Nisu se susreli sa složenostima tog rada. Stoga, u svojim odgovorima su pokazali jači intenzitet slaganja sa karakteristikama uspješnopg odgajatelja u PU. Sa druge strane, stručni saradnici u većini atributa su izrazili suzdržaniji stav, što je i razumljivo, obzirom na raznovrsnost njihove specijalističke i uske usmjerenosti u radu sa djecom u PU. Pokazuje se da su atributi e) Jača tjelesno zdraviji rast i razvoj djece i f) Potiče socijalni razvoj i razvoj socijalnih vještina, skoro potpuno ili, u drugom slučaju, potpuno istim intenzitetom ocijenjeni od strane svih ciljanih grupa ispitanika. Ove karakteristike su, zaista, temeljne za razvoj djece i jedan su od bitnih razloga što roditelji povjeravaju svoju djecu odgajateljima PU, jer su uvjereni da se sa njima radi po određenom programu, baziranom na igricama, koje obezbjeđuju jačanje socijalnih vještina, koje su neophodne za budući razvoj djece.

Navedene konstatacije su potvrđene u istraživanju, provedenom u SAD 2008. godine, pod nazivom “Kompetencije edukatora ranog djetinjstva.”[[6]](#footnote-6)

**3. Univerzitetsko obrazovanje**

Prosječne vrijednosti stavova ispitanika o tvrdnji a) Na fakultetu sam stakao/kla potrebne kompetencije za rad sa djecom u predškolsim ustanovama (PU)(odgajatelji (Od) 4,17; nastavnici razredne nastave (r/n) 3,7; stručni saradnici (SS 3,73)) govore dapostoji značajna razlika u mišljenju odgajatelja i nastavnika r/n i stručnih saradnika o zadovoljstvu sa sticanjem potrebnih kompetencija na fakultetu za rad u PU.

Dobiveni rezultati imaju smisla jer je prirodno da se na dodiplomskom studiju za buduće odgajatelje dobivaju kvalitetnije kompetencije nego na razrednoj nastavi ili na fakultetima za stručne saradnike (defektolozi, oligofrenolozi, logopedi, zdravstevi radnici, pedagozi, psiholozi itd).

Veoma je značajna tvrdnja b) Za moj rad u obdaništu mi je veoma bitno bilo neformalno obrazovanje (seminari u organizaciji PZ, NVO, ...). Prema podacima sa grafa 2. (odgajatelji (Od) 4,14; nastavnici razredne nastave (r/n) 4,43, stručni saradnici (SS 4,09) se vidi da su stavovi nastavnika r/n intenzivniji za +0,29, dok su stavovi stručnih saradnika slabiji od odgajatelja za svega -0,5 indeksnih poena. Rezultati su očekivani jer, studij za nastavike r/n, nije bazični za rad u PU, pa im je neformalno obrazovanje potrebnije od kolega odgajatelja i stručnih saradnika. Sličnim redosljedom su ispitanici odgovorili i na tvrdnju: c)Potrebno je da se NPP na Univerzitetu prilagodi zadovoljavanju potreba za kvalitetan rad u PU (Od 4,77; r/n 4,67; SS 4,55). Najveći stepen slaganja sa ovom tvrdnjom su ispoljili odgajatelji. Razumljivo je da odgajatelji najbolje znaju šta treba poboljšati u segmentu postojećeg NPP-a na Univerzitetu, jer su imali priliku da svoje stečeno znanje na univerzitetu primjene i isprobaju u praksi i dobiju odgovarajuće korisne refleksije. Interesantni su pogledi ispitanika na tvrdnju d) Na univerzitetskom obrazovanju nedostaju kvalitetna praksa (hospitacije) u predškolskim ustanovama. Na osnovu prosječnih vrijednosti intenziteta odgovora, (Od 4,24; r/n 4,64; SS 4,84) moguće je izvesti zaključak da je potreba za hospitacijama u PU od strane r/n za +0,40 i SS za +0,64 jače izražena, jer im prakse više nedostaje, nego kolegama odgajateljima koji su, ipak, završili matični studij za predškolski odgoj. Iz srednjih vrijednosti intenziteta ispitanika o tvrdnji e) Za rad sa djecom u PU je potrebno stalno stručno usavršavanje (Od 4,61; R/N 4,65; SS 4,67), je vidljivo da su svi ispitanici sa visokim stepenom slaganja, jer je razlika u mišljenjima, u ovom slučaju, izražena u stotim dijelovima, što je u skladu sa filozofijom cjeloživotnog učenja i procesa stalnog stručnog usavršavanja sa ciljem kvalitetnijeg odgovora na izazove rada u PU.

**ZAKLJUČCI I PREPORUKE**

U provedenom istraživanju su tretirani zaposlenici i oni koji trebaju biti zaposlenici u predškolskim ustanovama TK. Interesovao nas je njihov stav o tome:

 ● kojim kompetencijama danas raspolažu i u kojoj mjeri,

 ● koje kompetencije, i u kojoj mjeri, preferiraju kao poželjne za rad u predškolsakim, te

 ● da li je pohađanje odgovarajućeg dodiplomskog studija dao potrebne kompetencije ispitanicima za rad u predškolskim ustanovama.

Iz analize prikupljenih podataka može se zaključiti slijedeće:

1. Prvo područje istraživanja je bilo da se evidentira trenutno stanje o prisutnim kompetencijama za rad sa djecom u PU. Pokazao se visok stepen slaganja sa posjedovanjem ponuđenih kompetencija. Ipak, evidentno je da odgajateljima nedostaju vještine koje pokrivaju „spremnost na rizik“, „tolerisanje zbrke, gužve i istraživanja djece u PU“ , te „fleksibilnost i sposobnost za čuđenje“, što se može dovesti u vezu nedostacima u nastavnom programu niverzitetskog obrazovanja. Ohrabruje visok stepen suglasnosti kada je u pitanju izjava „Volim raditi sa djecom i poučavati ih, jer je to uslov za dobrog odgajatelja“, jer ona je sa vrha potrebnih zahtjeva za uspješan rad sa djecom.

2. Drugo područje istraživanja se bavilo ispitivanju stavova o poželjnim karakteristikama uspješnog odgajatelja. Iz navedenih podataka se može vidjeti da je veoma visok nivo slaganja svih ispitanika o karakteristikama poželjnog i uspješnog odgajatelja u PU. Pokazalo se da nastavnici r/n imaju veći stepen slaganja sa tvrdnjama iz tabele 2. To se može opravdati činjenicom da odgajatelji imaju više znanja, sa dodiplomskog studija i veće stečeno iskustvo u radu sa predškolskom djecom. Očito je da su učitelji zahtijevniji sa poželjnim kompetencijama, jer su u svom studiranju bili fokusirani na djecu u razrednoj nastavi i da njihov angažman u PU je sa više nepoznanica i izazova od nastavnika – odgajatelja.

Iz navedenog i s obzirom da su prosječne vrijednosti intenziteta slaganja sa tvrdnjama od 4,39 do 4,92 (tabela 2.), može se izvesti zaključak da „postoji visoka saglasnost ispitanika o listi poželjnih kompetencija odgajatelja u predškolskim ustanovama“, što potvrđuje prvu hipotezu istraživanja.

Treće područje je pokazalo da je nivo zadovoljstva stečenim kompetencijama na univerzitetu za rad sa djecom u predškolskim ustanovama, znatno veći kod odgajatelja, koji su pohađali univerzitetski specijalozovani program za predškolski odgoj. To je očekivano, jer je prirodno da se na dodiplomskom studiju za buduće odgajatelje dobivaju kvalitetnije kompetencije nego na razrednoj nastavi ili na fakultetima za stručne saradnike (defektolozi, oligofrenolozi, logopedi, zdravstevi radnici, pedagozi, psiholozi

itd). Ovo je značajan rezultat, koji može biti i poziv na oprez obrazovnim vlastima da se današnja obdaništa ne popunjavaju sa kadrovima koji nisu stekli obrazovanje na matičnim fakultetima. Sa druge strane nastavnici r/n koji su angažirani u PU više nade polažu u neformalno obrazovanje i podršku za rad u PU, jer na svom formalnom obrazovanju nisu imali u fokusu rad sa predškolskom djecom. Zato je njima prihvatljivije, u odnosu na ostale ispitanike, stalno stručno usavršavanje i razmjena iskustava. Imajući u vidu razmatranja iz trećeg područja ispitivanja i podataka sa grafikona 3. može se konstatovati da „Postoji razlika u intenzitetu stavova ispitanika o kvalitetu stečenih kompetencija za na dodiplomskom studiju za uspješan rad u predškolskim ustanovama, u zavisnosti od njihovih stečenih stručnih kvalifikacija“, čime je potvrđena i druga hipoteza istraživanja.

Na osnovu intenziteta srednjih vrijednosti za svaku karakteristiku iz fokus grupe, može se izvesti lista prioritetnih karakteristika poželjnog dogajatelja u PU:

1. Podržava dječiji emocionalni razvoj i samopoštovanje (4,86),

2. Potiče socijalni razvoj i razvoj socijalnih vještina (4,84),

3. Jača tjelesno zdraviji rast i razvoj djece (4,79),

4. Jača pozitivne dispozicije i pristup učenja (4,78),

5. Podržava razvoj djetetova govornog postignuća (4,78),

6. Koristi svoje znanje o dječijem razvoju, te odnos sa djecom i roditeljima koristi

 za razumijevanje djeteta kao individue i za planiranje u skladu sa njihovim

 potrebama i potencijalima (4,77),

7. Shvaća središnju ulogu igre u dječijem razvoju (4,75),

8. Prepoznaje i kapitalizira različitosti i sličnosti među djecom (4,66)

Stavke sa liste se mogu prepoznati u rezultatima istraživanja u SAD ( Center for the study of Child Care employment, 2008), te istraživanjima koje su proveli Bašić (2008), i Tatalović Vorkapić, Vlah i Vujičić (2012).

**Preporuke za poboljšanje kvaliteta rada u PU**

1. Evidentno je da su za predškolske ustanove najadekvatniji kadrovi koji su svoje kompetencije stekli na fakultetu za predškolski odgoj, pa je za obrazovne vlasti i upravljačke strukkture PU preporuka da takvim kadrovima popunjavaju upražnjena radna mjesta u PU.
2. Univerziteti bi trebali agresivnije nastupiti u reformu Planova i programa sa ciljem da se polaznicima studija za predškolski odgoj omogući sticanje kompetencija, potrebnih za uspješniji rad u PU i uspješno odgovoranje na sve jače izazove koji ih očekuje u radu sa predškolskom djecom.
3. Promjena kurikuluma na univerzitetu treba ići u smjeru obezbjeđenja proučavanja nastavnih sadržaja iz oblasti kvaliteta, vođenja, menadžmenta promjena i drugih disciplina koje će omogućiti polaznicima – budućim odgajateljima, sticanje kompetencija za uspješniji rad u PU, kao npr. spremnost na avanturizam, rizike, empatičnost, fleksibilnost, uspješnost u komunikaciji, kreiranja povoljnih učećih ambijenata.
4. Obrazovne vlasti i menadžmenti PU trebaju obezbjeđivati redovno stručno usavršavanje zaposlenicima u PU, sa ciljem davanja podrške i obezbjeđenjem sticanja potrebnih (nedostajućih) kompetencija (rad sa djecom sa posebnim potrebama, kreiranje socijalne prijateljske radne klime, afirmacija timsklog rada, preventiva od mogućih pojava međuvršnjačkog nasilja, forsiranje dijaloga, tolerancije i slično.) Tradicionalni model dosadašnjeg stručnog usavršavanja koje je prolazilo samo kao prisustvovanje stručnom predavanju ili seminaru treba zamijeniti sa usavršavanjem sudjelovanjem, tj. istraživanjem u kojem odgajatelj više stvara nego konzumira nova znanja, te razvija novu praksu (Slunjski, 2003).
5. Potrebno je uspostaviti sistem osiguranja kvaliteta, kroz planiranje i njegovo dostizanje, a naročito njegovo stalno poboljšavanje, što se može obezbijediti formativnim (samo)evaluacijama. To, svakako, uključuje kreiranje standarda i izlazne ishode učenja, s jedne strane i standarde ponašanja i kompetencija zaposlenih u PU, sa druge strane.

U ovom radu smo se bavili problematikom i pitanjem potrebnih kompetencija zaposlenih u predškolskom obrazovanju. Pokušali smo ukazati na neke aspekte vezanih za sticanje potrebnih kompetencija, kao i na postojeće stanje u raspolaganju potrebnim kompetencijama, kao i stav ispitanika, zaposlenih u PU o poželjnim kompetencijama odgajatelja u PU. Pokazalo se da je ova problematika nedovoljno tretirana, kako od osnivača, općina, preko institucija za podršku PU, zaposlenih u PU, tako i od univerziteta koji treba da brže reaguju na izazove novog vremena i surovog tržišta, u kome se od PU očekuje da plasiraju kvalitetnu uslugu u radu sa predškolskom djecom, ne samo u sigurnosnom smislu boravka djece u PU, nego i da se ona pripreme za budući profesionalni razvoj. Neki autori tvrde da univerzitetsko školovanje počinje u vrtiću. Jasno je da su vrtići institucije gdje djeca prvi put organizirano dobivaju percepcije na pravi način, što je u skladu sa pogledima autora Gopnik, Meltzzoff i Kuhl (2003:173), koji ističu činjenicu da, zapravo, „život započinjemo sa reprezentacijama svijeta, a potom ih zajedno s drugim ljudima oko nas, mijenjamo i revidiramo“.

**LITERATURA:**

1. Bašić, J. (2008): Competence of preschool teachers and prevention of risk behaviors of children in preschool josipa institutions. Department of Behavioral Disorders Faculty of Education and Rehabilitation Sciences University of Zagreb. Kriminologija i socijalna integracija. Vol. l6. Br. 2, l-124, 15-27
2. Glasser (1994). K*ompetencije i ponašanje djece predškolske dobi*. [www.skola.ba/start/LinkClick.aspx?fileticket...tabid=24508.02.2012](http://www.skola.ba/start/LinkClick.aspx?fileticket...tabid=24508.02.2012).
3. Gopnik, A., Meltzoff, A. N. i Kuhl, P. (2003). Znanstvenik u *kolijevci – što nam rano učenje kazuje o umu.* Zagreb: Educa.
4. Hirsch, Jr., E. D. (1996): The schools we need and why we don't have them. New York: Doubleday.
5. Kardum, V., Dujmovii, M., Kardum-Bobnjak, S. (2008): Some Viewes on the Education on the Teacher nt he Future. Metodidki obzori. 3.1.8 l-90.
6. Merriam, B. Sharan. (1998). Qualitative Research and Case Study Applications in Education. San Francisssco: Jossey-Bass.
7. **Mlinarević, V.** (2000): Kompetencija odgojitelja i autonomija djeteta. U: Babić, N (ur), Zbornik radova sa znanstvenog kolokvija s međunarodnim sudjelovanjem Interakcija odrasli – dijete i autonomija djeteta, Osijek:  Sveučilište J. J. Strossmayera u Osijeku, Visoka učiteljska škola u Osijeku, Visoka učiteljska škola u Rijeci, str. 143-150.
8. Mužić, V. (1979): Metodologija pedagoškog istraživanja, IV izdanje, II prerađeno i nadopunjeno izdanje. Sarajevo: IGKRO „Savjetlost.“
9. Mužić, V. (1999): *Uvod u metodologiju istraživanja odgoja i obrazovanja*. Zagreb: Educa
10. Piršl, E. (2012): *Koje kompetencije učitelja/nastavnika*? Pedagogija. Pula: Sveučilište Jurja Dobrile.
11. Raport, (2008): Early Childhood Educator Competencies A Literature Review of Current Best Practices, And a Public Input Process on Next Steps for California. Early Childhood Educator Competencies. Research Report
12. Reber, A.(1985): Dictionary of Psychology. Penguin Books. Harmondsworth.
13. Ristić, Ž. (2006): *O istraživanju, metodu i znanju, drugo izdanje*. Beograd: Institut za pedagoška istraživanja.
14. Senge, P. M. (2003): *Peta disciplina*, Zagreb: Mozaik knjiga.
15. Slunjski, E. (2001). *Integrirani predškolski kurikulum – rad djece na projektima*. Zagreb: „Mali profesor».
16. Spajić-Vrkaš, V., Kukoč, M., Bašić, S. (2001): Interdisciplinarni rječnik. Obrazovanje za ljudska prava i demokraciju. Hrvatsko povjerenstvo za UNESCO. Zagreb.
17. Stevanović, M, (2001): *Predškolska pedagogija 2*. Tuzla: R&S
18. Tatalović Vorkapić,S., Vlah,N. i Vujičić, L. (2012): Osnaživanje uloge budućih odgajatelja u očuvanju mentalnog zdravlja predškolske djece: Promjene studijskog programa, Život i škola, br. 28 (2/2012.), god. 58., str. 130. – 144.
19. Walker, R. (2006): *AVM Testing. It Is Not as Daunting as You Might Think.*

[www.facorelogic.com](http://www.facorelogic.com), 25.08.2010.

1. *Primljeno: 26.02.2016; Prihvaćeno:10.04.2016 Submitted: 26-02-2016; Accepted: 10-04-2016*

**\* Dr sc. Hariz Agić,** savjetnik za obrazovanje u Pedagoškom zavodu Tuzlanskog kantona,

 vanredni profesor Evropskog univerziteta Brčko Distrikt, ahariz@pztz.ba

 **Dr.sc. Fatih Destović,** vanredni profesor na Pedagoškom fakultetu Univerziteta u

 Sarajevu, fatih\_d@msn.com [↑](#footnote-ref-1)
2. http://europa.eu.int/comm/lisbon\_strategy/index\_en.html [↑](#footnote-ref-2)
3. Center for the study of Child Care employment. 2008. Early Childhood Educator Competencies. A Literature Review of Current Best Practices, And a Public Input Process on Next Steps for California. Research Report February 2008. [↑](#footnote-ref-3)
4. isto [↑](#footnote-ref-4)
5. odg - odgajatelji, r/n - nastavnici razredne nastave, SS - stručni suradnici [↑](#footnote-ref-5)
6. Center for the study of Child Care employment. 2008. Early Childhood Educator Competencies. A Literature Review of Current Best Practices, And a Public Input Process on Next Steps for California. Research Report February 2008. [↑](#footnote-ref-6)